Stadig færre melkebønder i Norge
Nedleggingstakten av melkebruk i Norge de siste årene er blant de høyeste i Vesten, skriver Nationen. De siste seks årene har det blitt over 4.700 færre melkebønder, og dersom utviklingen fortsetter vil ytterligere 7.500 forsvinne de neste 20 årene. I så fall vil det være under 2.900 melkeprodusenter tilbake og de vil måtte produsere fire ganger så mye melk som i dag om produksjonsmålene skal nås. - Konsekvensen kan fort bli mer brakklegging av jord, mindre beitebruk og mindre bosetting i distriktene, sier landbruksforsker Ola Flaten i Norsk institutt for landbruksøkonomisk forskning (Nilf). Stortingsrepresentant Arne L. Haugen (Ap), som er saksordfører for landbruksmeldingen, medgir at utviklingen kanskje går i raskeste laget. - Jeg tror ikke at vi er tjent med en så sterk strukturrasjonalisering som tallene viser. Etter min smak går det i kjappeste laget i dag. Skal vi nå målene om landbruk i hele landet, mer beiting og grovfôr, så må nedleggingstakten dempes, sier han.
Om 20 år må de gjenværende melkebøndene i landet produsere fire ganger så mye melk som i dag.